AGE ตั้งเป้าปี 59 ยอดขายโต 10-15% เล็งรุกหนักตลาดเวียดนาม
AGE ตั้งเป้าปี 59 ยอดขายโต 10-15% เล็งรุกหนักตลาดเวียดนาม
26 ก.พ. 2559

นายพนม ควรสถาพร ประธานกรรมการบริหารและกรรมการผู้จัดการ บริษัท เอเชีย กรีน เอนเนอจี จำกัด (มหาชน) หรือ AGE เปิดเผยว่า บริษัทตั้งเป้าปีนี้ยอดขายรวมเพิ่มขึ้น 10-15% จากปี 58 รายได้รวมที่ 4,226.55 ล้านบาท ในปีนี้ยังคงเน้นเรื่องของกลยุทธ์ในการลดต้นทุนอย่างต่อเนื่อง โดยเน้นการเพิ่มประสิทธิภาพการทำงานของคลังสินค้าและท่าเรือ การลดต้นทุนตั้งแต่การจัดหาถึงการส่งมอบ
ส่วนกลยุทธ์การขยายฐานลูกค้าไปยังตลาดต่างประเทศนั้น มองว่าเป็นช่วงเวลาที่เหมาะสมเนื่องจากตลาดเวียดนามเป็นตลาดที่ยังมีความต้องการถ่านหินสูง และในอนาคตมีแนวโน้มที่จะเพิ่มสูงขึ้นอย่างต่อเนื่อง เนื่องจากเวียดนามเป็นประเทศที่ยังมีการขยายตัวทางเศรษฐกิจสูง แม้ยอดคำสั่งซื้อในปัจจุบันจะยังไม่สูง ส่วนตลาดในประเทศยังเน้นขยายตลาดในกลุ่มลูกค้าอุตสาหกรรม
สำหรับผลประกอบการปี 58 บริษัทมีรายได้รวมอยู่ที่ 4,226.55 ล้านบาท ลดลงจากปี 57 ที่มีรายได้ 6,606.88 ล้านบาท หรือลดลง 36.03% ขณะที่มีกำไรสุทธิจำนวน 110.49 ล้านบาท เพิ่มขึ้น 168.96% เมื่อเทียบกับปี 57 ที่มีผลขาดทุน 41.08 ล้านบาท เนื่องจากเริ่มเห็นผลจากกลยุทธ์ลดต้นทุนที่บริษัทดำเนินการมาอย่างต่อเนื่อง ทั้งด้านคลังสินค้าและการขนส่ง รวมถึงการขยายการตลาดในประเทศเพิ่มขึ้น อีกทั้ง การเปิดตลาดในประเทศเวียดนาม ส่งผลให้ปี 58 มีปริมาณการขายถ่านหินที่ระดับ 2 ล้านตัน
 